Kotoelämää puron varresa: Kylvöhommia
Ja koska säätyyppi näyttää mallia "kevät",
niin siirrytään suoraan kylvöpuuhiin:)
Viikonloppuna mummulassa lapset pääsivät kylvämään
ehkä vähän eksoottisempia siemeniä kuin yleensä keväisin.
Olen täällä tainnut joskus aikaisemminkin kertoa,
että mummulan olohuoneessa kasvaa suuri kahvipuu.
Kahvipuussa oli runsaasti papuja,
jollaisesta tämäkin puu on aikoinaan alkunsa saanut.
Mummu oli varannut multapussin kaupasta
ja jokainen sai istuttaa itselleen oman kahvipuun.
Nyt meillä sitten odotellaan hyvin toiveikkaina,
josko joskus tulevaisuudessa joisimme itse jauhettua kahvia
neljän kahvipuun tuottamasta sadosta.
Siihen asti joudumme tyytymään lähikaupan Juhlamokkaan.
Olisihan se mahtavaa, jos edes yksi kahvipuun alku lähtisi itämään.
Vaikkei kahvin suhteen ihan omavaraistalouteen päästäisikään,
niin pelkästään viherkasvina kahvipuu on näyttävä.
Oma viherpeukaloni ei ole kovinkaan vihreä
ja kaiken lisäksi se on keskellä kämmentä,
mutta onhan niitä kasvun ihmeitä koettu ennenkin...
Raportoin tuloksista heti, kun/jos on jotakin raportoitavaa.
Lähettänyt PeePee klo 17.11
Outi 17. helmikuuta 2014 klo 19.41
Wau mikä kasvi! Hipoo kattoa... Toivotaan, että istutukset itävät. Niin on jo kevättä ulkoilmassa, että tänään ajattelin mullanvaihtoa kukille. Yleensä näin tapahtuu huhtikuussa. En vielä vaihtanut, mutta kävipähän jo mielessä. Mukavaa alkanutta viikkoa teille!
PeePee 17. helmikuuta 2014 klo 21.57
Kiitos, samoin sinne. Mulla ei ole kuin yksi kukka, jolle en jaksa multaa vaihtaa. Vaihdan sitten ensi keväänä:)
Tuo anoppilan kahvipuu on tosi komea ja livenä vielä komeampi. Toivottavasti meidän kylvöksistä edes joku itää.
riikuska 17. helmikuuta 2014 klo 20.47
Ajattelin, että joko teillä on lumet sulannut ja maatilan kevätkylvöihin pääsee jo helmikuussa. Onneksi ei sentään. On kyllä hienon näköinen puu ja muistan nähneeni sen kukan kuvan blogissasi ja se oli kaunis. Kasvun ihmettä on aina mukava seurata. Toivotaan, että teillä on monta ihmettä tulossa. :)
PeePee 17. helmikuuta 2014 klo 21.59
Toivotaan, mutta valitettavasti mulla on omat epäilykseni kylvösten onnistumisesta. Tänäänkin jo yksi kuppi lainehti vettä, kun sitä oli ihan vain pikkusen kasteltu... Onneksi ei luonto vielä niin sekaisin ole, että pelloille pääsisi. Kyllä vielä kuuluu olla talvista.
Tiina 18. helmikuuta 2014 klo 7.06
Hieno idis! Minä varsinaisena kahvirattina kyllä arvostaisin suuresti omaa kahvipuuta. Vaikkei siitä saisi ihan parasta paahtoa. Vaikkei siitä saisi välttämättä "satoa" lainkaan, sillä ajatuskin puusta, joka valmistaa omaa lempijuomaa, on hieno!
Enpä muuten tiennytkään, että kahvipuu kukkii ja tuottaa papuja näinkin pohjoisessa kuin Suomessa. Onko sikäläinen mummu joskus koittanut tehdä pavuista ihan juomaa...? Mielenkiintoista!
PeePee 19. helmikuuta 2014 klo 16.22
Tietääkseni pavuista ei oo koskaan koitettu tehdä oikeaa kahvia. Puu on olohuoneen kaunistuksena. Sen on anopin isä aikoinaan pavusta kasvattanut ja puu on sitten myöhemmin siirtynyt anoppilaan ja hyvin kasvaa. Tällä hetkellä puu on ymmärtääkseni varsin helppohoitoinen= vettä silloin tällöin. En tiedä pitäisikö tässä kasvun alkuvaiheessa tehdä jotakin temppuja...